|  |  |  |
| --- | --- | --- |
| **MINISTERUL FINANŢELOR****AL REPUBLICII MOLDOVA** |  | **МИНИСТЕРСТВО ФИНАНСОВ****РЕСПУБЛИКИ МОЛДОВА** |

**ORDIN**

\_\_\_\_\_\_\_\_\_ 2019 or.Chişinău Nr. \_\_\_\_

**Cu privire la aprobarea Regulamentului de activitate**

**a Consiliului de contabilitate și raportare financiară**

**pe lîngă Ministerul Finanțelor**

În temeiul art.9 al Legii contabilității și raportării financiare nr. 287/2017 (Monitorul Oficial al R. Moldova, 2018, nr. 1-6, art. 22) şi în scopul realizării acţiunilor pentru dezvoltarea continuă şi perfecţionarea contabilităţii și raportării financiare,

**ORDON:**

 1. Se aprobă Regulamentul de activitate a Consiliului de contabilitate și raportare financiară pe lîngă Ministerul Finanțelor, conform anexei.

 2. Prezentul ordin intră în vigoare din data publicării în Monitorul Oficial al Republicii Moldova.

**MINISTRUL FINANŢELOR Ion CHICU**

Anexă

la Ordinul ministrului finanţelor

nr. \_\_\_\_ din \_\_\_\_\_\_\_\_ 2019

**Regulamentul de activitate a Consiliului de contabilitate**

**și raportare financiară pe lîngă Ministerul Finanțelor**

**I. DISPOZIŢII GENERALE**

 **1.** Prezentul Regulament stabileşte statutul, modul de desemnare, precum şi activitatea membrilor Consiliului de contabilitate și raportare financiară pe lîngă Ministerul Finanţelor (în continuare – Consiliul).

 **2.** Consiliul este instituit ca organ consultativ pentru examinarea proiectelor actelor normative în domeniul contabilităţii și raportării financiare, inclusiv a proiectelor Standardelor Naţionale de Contabilitate (în continuare – S.N.C.), indicaţiilor metodice, regulamentelor, instrucţiunilor şi altor acte normative din domeniul contabilităţii şi raportării financiare, Planului general de conturi contabile, formularelor de documente primare şi instrucţiunilor privind completarea acestora, cu scopul de a antrena specialişti calificaţi din autoritățile publice centrale, asociațiile mediului de afaceri și celor profesionale, mediului academic din domeniul contabilității.

 **3.** În activitatea sa, Consiliul se călăuzeşte de Constituţia Republicii Moldova, Legea contabilităţii și raportării financiare nr.287/2017, de alte acte legislative şi normative, precum şi de prezentul Regulament.

**II. OBIECTIVELE ŞI SARCINILE CONSILIULUI**

 **4.** Consiliul îşi desfăşoară activitatea avînd drept obiectiv dezvoltarea continuă și asigurarea perfecţionării contabilităţii şi raportării financiare.

 **5.** Consiliul are următoarele sarcini:

 contribuirea la dezvoltarea contabilităţii şi raportării financiare, prin elaborarea/actualizarea standardelor naţionale de contabilitate în baza standardelor internaţionale;

 examinarea proiectelor S.N.C., indicaţiilor metodice, regulamentelor, instrucţiunilor şi altor acte normative din domeniul contabilităţii şi raportării financiare, Planului general de conturi contabile, formularelor de documente primare şi instrucţiunilor privind completarea acestora;

 promovarea şi acceptarea spre aplicare a unui set unic de S.N.C., de calitate înaltă, inteligibile, prin care se va asigura că situaţiile financiare se întocmesc cu claritate, în conformitate cu prevederile Legii contabilităţii și raportării financiare nr.287/2017, oferind o imagine fidelă a poziţiei financiare, a performanţei financiare şi a altor informaţii aferente activităţii entităţii;

 examinarea propunerilor parvenite de la autorităţile publice centrale, Comisia Naţională a Pieţei Financiare, Banca Naţională a Moldovei, Serviciul Fiscal de Stat, instituţiile publice şi entităţi cu privire la perfecţionarea contabilităţii şi a modului de întocmire a situațiilor financiare (cu excepţia entităţilor care aplică Standardele Internaţionale de Raportare Financiară);

 examinarea proiectelor reglementărilor contabile specifice anumitor ramuri, domenii/sectoare de activitate elaborate de Comisia Naţională a Pieţei Financiare, organele centrale de specialitate în conformitate cu S.N.C. și și cu alte acte normative;

 examinarea problemelor parvenite de la entităţi ce ţin de perfecţionarea formelor de organizare şi a metodelor de ţinere a contabilităţii;

 acordarea ajutorului consultativ la implementarea actelor legislative, standardelor de contabilitate şi altor acte normative aferente ţinerii contabilităţii şi întocmirii situaţiilor financiare;

 soluţionarea altor probleme ce ţin de perfecţionarea contabilităţii şi raportării financiare în Republica Moldova şi care necesită o examinare colegială.

**III. DREPTURILE ŞI OBLIGAŢIILE MEMBRILOR CONSILIULUI**

 **6.** Membrii Consiliului au dreptul:

 să prezinte Ministerului Finanţelor propuneri privind perfecţionarea cadrului normativ al Republicii Moldova în partea ce ţine de domeniul contabilităţii şi raportării financiare;

 să participe la elaborarea proiectelor S.N.C., indicaţiilor metodice, regulamentelor, instrucţiunilor şi altor acte normative din domeniul contabilităţii şi raportării financiare, Planului general de conturi contabile, formularelor de documente primare şi instrucţiunilor privind completarea acestora;

 să conlucreze cu organizaţiile internaţionale în problemele din domeniul contabilităţii şi raportării financiare.

 **7.** Membrii Consiliului sînt obligaţi:

 să participe la şedinţele Consiliului;

 să prezinte secretarului Consiliului în scris sau în formă electronică avize, care vor include obiecţiile şi propunerile asupra proiectelor actelor normative transmise spre examinare;

 să prezinte secretarului Consiliului informaţia cu privire la datele personale (adresa poştală, adresa electronică, numerele telefoanelor de contact, precum şi copia buletinului de identitate).

**IV. CRITERIILE DE DESEMNARE A MEMBRILOR CONSILIULUI**

 **8.** Componenţa Consiliului se confirmă o dată la 3 ani de către Ministerul Finanţelor.

 **9.** În caz de eliberare a membrilor Consiliului din funcţiile deţinute în cadrul Ministerului Finanţelor, Băncii Naţionale a Moldovei, Comisiei Naționale a Pieței Financiare, Biroului Național de Statistică pînă la expirarea termenului stabilit în punctul 8, atribuţiile lor în cadrul acestuia vor fi exercitate de persoanele nou-confirmate în aceste funcţii, fără a fi emis alt ordin.

 **10.** Membrii Consiliului nu pot reprezenta interesele regionale, de ramură, de grup sau ale entităţilor, ci trebuie să se călăuzească de principiul desfăşurării activităţii în interes public.

 **11.** Consiliul este constituit din reprezentanţi ai Ministerului Finanţelor, Băncii Naţionale a Moldovei, Comisiei Naţionale a Pieţei Financiare, Biroului Naţional de Statistică, asociaţiilor mediului de afaceri şi celor profesionale, mediului academic din domeniul contabilităţii.

 **12.** Criteriile obligatorii de desemnare a membrilor Consiliului sînt următoarele:

 studii superioare în domeniul economico-financiar;

 lipsa antecedentelor penale nestinse;

 vechime în muncă de cel puţin cinci ani în domeniul economico-financiar;

 cunoaşterea contabilităţii şi raportării financiare;

 posedarea limbii române;

 capacitatea de a formula explicit verbal şi în scris obiecţiile şi propunerile incluse pe ordinea de zi a şedinţei.

 Reprezentanții Băncii Naţionale a Moldovei, Comisiei Naţionale a Pieţei Financiare, Biroului Naţional de Statistică, asociaţiilor mediului de afaceri şi celor profesionale, mediului academic din domeniul contabilităţii sunt desemnați în calitate de membri ai Consiliului la solicitarea Ministerului Finanțelor, cu condiția respectării criteriilor obligatorii de desemnare și întocmirii Acordului personal al membrului Consiliului conform anexei la prezentul Regulament.

 **13.** Retragerea calităţii de membru al Consiliului are loc în legătură cu expirarea termenului stabilit la punctul 8 al prezentului Regulament, precum şi în caz de:

 cerere a organului (instituţiei) care a înaintat candidatura;

 cerere personală a membrului Consiliului privind retragerea benevolă;

 neparticipare la 5 şedinţe consecutiv din motive neobiective sau în lipsa motivelor;

 deces al membrului Consiliului.

**V. MODALITATEA DE ACTIVITATE A CONSILIULUI**

 **14.** Consiliul este condus de preşedintele Consiliului (în continuare – preşedinte). Preşedinte este secretarul de stat al Ministerului Finanţelor.

 **15.** În absenţa preşedintelui, funcţiile acestuia sînt exercitate de către vicepreşedinte. Vicepreşedintele Consiliului se alege din rîndul membrilor Consiliului prin vot deschis.

 **16.** Organizarea activităţii Consiliului se pune în sarcina preşedintelui, vicepreşedintelui şi secretarului Consiliului (în continuare – secretar). În funcţia de secretar al Consiliului este desemnat un funcţionar public din cadrul Ministerului Finanţelor.

 **17.** Consiliul îşi desfăşoară activitatea în baza planului de lucru al Ministerului Finanţelor cu referinţă la domeniul contabilităţii şi raportării financiare.

 **18.** Data, ora şi ordinea de zi a şedinţei se stabilesc de către preşedinte. Şedinţele extraordinare se stabilesc de preşedintele sau vicepreşedintele Consiliului.

 **19.** Şedinţele sînt deliberative, dacă la ele este prezentă majoritatea membrilor Consiliului.

 **20.** Nu se admite delegarea votului, iar membrii Consiliului nu pot numi alte persoane pentru a fi înlocuite în cadrul şedinţelor.

 **21.** Deciziile ce ţin de problemele examinate se adoptă cu o majoritate simplă a voturilor membrilor care participă la şedinţa Consiliului.

 **22.** În cazul în care membrul Consiliului nu poate participa la şedinţa Consiliului din motive obiective, cum ar fi: aflarea în concediu de odihnă sau medical, în caz de deplasare în interes de serviciu, activitate într-o altă localitate, acesta prezintă propuneri în scris asupra problemelor care urmează a fi examinate preşedintelui sau secretarului Consiliului pînă la începerea şedinţei Consiliului.

 **23.** La şedinţele Consiliului pot participa persoane invitate, inclusiv specialişti calificaţi în domeniul contabilităţii, precum şi conducătorii serviciilor de contabilitate ale entităților, reprezentanți ai autorităţilor publice centrale, asociațiilor profesionale, mediului academic din domeniul contabilității, care nu sînt membri ai Consiliului.

 **24.** Ordinea de zi şi materialele şedinţei se prezintă membrilor Consiliului cu cel puţin 5 zile pînă la convocarea şedinţei.

 **25.** Responsabil pentru conţinutul materialelor transmise spre examinare este autorul acestora. Materialele pentru şedinţă sînt pregătite în prealabil în formă de comunicări succinte, cu propuneri vizînd chestiunile examinate.

 **26.** În baza materialelor menţionate la punctul 25 al prezentului Regulament, secretarul pregăteşte setul de documente cu ordinea de zi şi lista persoanelor invitate la şedinţa Consiliului pentru a fi transmise membrilor Consiliului.

 **27.** Excluderea chestiunii incluse pe ordinea de zi sau amînarea acesteia pentru altă şedinţă se efectuează de preşedinte, cu informarea membrilor Consiliului cu cel mult 3 zile pînă la data şedinţei Consiliului.

 **28.** La încheierea dezbaterilor asupra fiecărei probleme, preşedintele sau vicepreşedintele face o scurtă analiză a celor expuse, prezentînd rezumatul şi concluziile privind deciziile ce urmează a fi adoptate, şi le pune la vot.

 **29.** Fiecare membru al Consiliului are dreptul la un vot exprimat.

 **30.** Secretarul, în termen de 7 zile lucrătoare din data cînd a avut loc şedinţa, întocmeşte un proces-verbal al şedinţei Consiliului, indicînd deciziile membrilor privind chestiunile examinate. Procesul-verbal se prezintă preşedintelui sau vicepreşedintelui spre aprobare.

 **31.** Procesul-verbal al şedinţei Consiliului va include:

 data, ora şi locul desfăşurării şedinţei Consiliului;

 date despre persoanele care au participat la şedinţa Consiliului;

 date despre persoanele care au lipsit de la şedinţa Consiliului;

 ordinea de zi a şedinţei Consiliului;

 discursurile persoanelor care au participat la şedinţa Consiliului;

 propunerile transmise de către membrii Consiliului care nu s-au prezentat în şedinţa Consiliului;

 deciziile adoptate;

 altă informaţie aferentă deciziei membrilor Consiliului.

 **32.** Procesele-verbale ale şedinţelor Consiliului se înregistrează în ordine cronologică pentru un an calendaristic.

 **33.** Secretarul este responsabil pentru plenitudinea şi corectitudinea informaţiei indicate în procesul-verbal, organizarea lucrărilor de secretariat și de arhivare în conformitate cu legislația Republicii Moldova.

 **34.** Deciziile și proiectele acceptate de către Consiliu, se transmit Ministerului Finanţelor sau autorităţilor publice centrale spre examinare şi aprobare, în modul stabilit de legislaţie.

 **35.** Anual, pentru totalizarea activităţii Consiliului, secretarul întocmeşte un raport despre lucrul executat, care se aprobă de preşedintele Consiliului şi se plasează pe pagina web oficială a Ministerului Finanţelor.

 **36.** Activitatea Consiliului, măsurile îndreptate spre realizarea sarcinilor atribuite membrilor Consiliului, inclusiv remunerarea acestora pentru participarea la şedinţe, pentru expertiza, recenzarea şi examinarea proiectelor actelor normative în domeniul contabilităţii, precum şi examinarea problemelor parvenite de la entităţi ce ţin de aspectele contabile se va efectua în baza devizului de cheltuieli al Ministerului Finanţelor, conform prevederilor Hotărîrii Guvernului nr.222 din 28 aprilie 1993 „Cu privire la retribuirea muncii specialiştilor încadraţi în procesul de atestare a cadrelor ştiinţifice şi didactice, a membrilor Comisiei Medicamentului, a membrilor consiliilor metodologice consultative pentru evidenţa contabilă în economia naţională şi instituţiile bugetare şi ai altor comisii de experţi”, cu modificările şi completările ulterioare.

Anexă

la Regulamentul de activitate al Consiliului de contabilitate

și raportare financiară pe lîngă Ministerul Finanțelor

**ACORD PERSONAL**

**al membrului Consiliului de contabilitate și raportare financiară**

 **pe lîngă Ministerul Finanţelor**

 Eu, subsemnatul(a) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, dau acordul personal să devin membru al Consiliului de contabilitate și raportare financiară pe lîngă Ministerul Finanţelor.

 Am luat cunoştinţă de drepturile şi obligaţiile membrului Consiliului de contabilitate și raportare financiară pe lîngă Ministerul Finanţelor, stabilite în Regulamentul de activitate al Consiliului de contabilitate și raportare financiară pe lîngă Ministerul Finanțelor, aprobat prin Ordinul ministrului finanțelor nr.\_\_\_\_ din \_\_\_\_\_\_2019 şi despre remunerarea care se efectuează în conformitate cu prevederile Hotărîrii Guvernului nr.222 din 28 aprilie 1993 „Cu privire la retribuirea muncii specialiştilor încadraţi în procesul de atestare a cadrelor ştiinţifice şi didactice, a membrilor Comisiei Medicamentului, a membrilor consiliilor metodologice consultative pentru evidenţa contabilă în economia naţională şi instituţiile bugetare şi altor comisii de experţi”, cu modificările şi completările ulterioare.

„\_\_” \_\_\_\_\_\_\_\_\_\_\_\_\_\_ 20\_\_

 (data întocmirii) \_\_\_\_\_\_\_\_\_\_\_\_\_\_\_\_\_\_\_\_\_\_\_

 (semnătura)

 **Notă:**

 Prezentul Acord personal se aduce, în mod obligatoriu, la cunoştinţă şi se aprobă de conducătorul entităţii în cadrul căreia este angajat membrul Consiliului de contabilitate și raportare financiară pe lîngă Ministerul Finanţelor prin aplicarea semnăturii acestuia şi ştampilei entităţii, pentru evitarea neclarităţilor aferente participării persoanei nominalizate la şedinţele Consiliului.